**Vesihuoltolain uusimisen tilannekatsaus**

Vilja Klemola

lainsäädäntöneuvos

Maa- ja metsätalousministeriö

Vesihuoltolain uudistamista valmistelevan työryhmän toimikausi (17.11.2022-30.6.2024) lähenee loppuaan, ja hallituksen esitys on tarkoitus laittaa lausunnoille juhannuksen jälkeen (lausuntokierros kestäisi syyskuun loppuun). Vesihuoltolain uudistamisen tavoitteena on varmistaa julkisomisteisten vesihuoltotoimintojen säilyminen kuntien omistuksessa ja määräysvallassa, edistää vesihuollon alueellista yhteistyötä ja rakenneuudistusta, parantaa vesihuoltolaitosten omaisuudenhallintaa, selkeyttää ja tehostaa vesihuollon toiminnan ja talouden valvontaa sekä parantaa yleisesti vesihuoltolain toimivuutta.

Lainsäädäntömuutoksilla pantaisiin täytäntöön Vesi on meidän -kansalaisaloitteeseen perustuva eduskunnan päätös (EK 26/2021 vp), joka edellyttää sellaisen lainsäädännön valmistelemista, jolla varmistetaan kunnan järjestämisvelvollisuuden piiriin kuuluvien julkisomisteisten vesihuoltotoimintojen säilyminen kuntien omistuksessa ja määräysvallassa. Eduskunnan päätöksen toteuttamiseksi vesihuoltolakiin lisättäisiin säännös, jonka mukaan kunnan tulee säilyttää määräysvallassaan oleva vesihuoltolaitos ja tukkuvesihuoltolaitos määräysvallassaan. Kunnan määräysvallassa olevan laitoksen vesihuolto-omaisuus tulisi myös säilyttää laitoksen omistuksessa. Lisäksi kunnalle säädettäisiin etuosto-oikeus nykyisin yksityisessä omistuksessa olevien vesihuoltolaitosten ja niiden omaisuuden kaupoissa.

Lakiesityksellä muutettaisiin vesihuoltolaitoksen määritelmää siten, että se olisi yhdenmukaisempi terveydensuojelulain talousvettä toimittavan laitoksen määritelmän kanssa. Jatkossa vesihuoltolaitoksella tarkoitettaisiin yhdyskunnan vesihuollosta huolehtivaa laitosta, joka toimittaa vettä talousvetenä käytettäväksi vähintään 10 kuutiometriä tai vähintään 50 henkilölle, tai joka vastaanottaa jätevettä vähintään 10 kuutiometriä vuorokaudessa tai vähintään 50 henkilöltä.

Muilla vesihuoltolakiin ehdotettavilla muutoksilla kehitettäisiin vesihuollon suunnittelujärjestelmää ja laitosten taloudenpitoa muun muassa laitoksille asetettavalla omaisuudenhallintasuunnitelman laatimisvelvoitteella sekä kunnan velvoitteella laatia kunnan vesihuoltosuunnitelma, selkeytettäisiin vesihuoltolaitoksen toiminta-alueen määrittämistä ja kiinteistöjen velvollisuutta liittyä laitoksen verkostoon sekä tehostettaisiin lain valvontaa. Lisäksi lain yleistä toimivuutta parannettaisiin selkeyttämällä ja täsmentämällä lain yksittäisiä säännöksiä.

Vesihuoltolain uudistamista käsitellään myös 23.5.2024 järjestettävässä sidosryhmätilaisuudessa. Lisätietoja <https://mmm.fi/hanke2?tunnus=MMM033:00/2022>.

Yhteystieto: Vilja Klemola, lainsäädäntöneuvos, maa- ja metsätalousministeriö, vilja.klemola@gov.fi, 0295 16 2309